Reusesoektog ná dood van 2 polisielede in transitoroofSers. Wynand Herbst (42). Die Valke het bevestig dat ŉ tweede polisiebeampte dood is in die skietery met transitorowers Donderdag in Noordwes. Maroela Media het gister berig dat ao. Delene Grobler-Koonin (44) in ŉ skietery tussen die polisie en gewapende rowers dood is. Sy is in die kop geskiet. Dit het intussen aan die lig gekom dat speurdersers. Wynand Herbst (42) óók in die aanval doodgeskiet is. Brig. Hangwani Mulaudzi, woordvoerder van die Valke, het gesê lede van die polisie se spesiale taakmag het gereageer nadat ŉ gewapende bende in die omgewing van Mahikeng op ŉ geldwa losgebrand en die bestuurder gedwing het om stil te hou. Die rowers was net besig om die geldwa met plofstof oop te blaas toe die taakmag toegeslaan het. “Die verdagtes het in verskillende rigtings laat spat en in hul poging om te ontsnap het twee van die betrokke voertuie voor lede van die Valke se taktiese operasionele bestuurseenheid (Toms) te staan gekom,” het Mulaudzi gesê. Dit is tydens die daaropvolgende skietery wat Grobler-Kroonin geskiet is. Die verdagtes het gevlug. “Een van hulle is later in ŉ Johannesburgse hospitaal opgespoor en in hegtenis geneem.” Die soektog na verdagtes het die polisie ook na Coligny gelei, waar van die verdagtes by ŉ vulstasie voorgekeer is. Ao. Delene Grobler-Koonin (44). Die rowers het met AK47-aanvalsgewere op die Toms-lede losgebrand en Herbst ook doodgeskiet. “Tydens die skietery is drie verdagtes doodgeskiet en nog twee gewond,” het Mulaudzi gesê. Gisteraand het die polisie twee van die vermeende betrokkenes in Ventersdorp opgespoor, maar hulle het ontsnap. “Die polisie het tot dusver beslaggelê op drie AK47-gewere, twee 9 mm-pistole, ŉ bakkie en ŉ minibus.” Lt.genl. Godfrey Lebeya, hoof van die Valke, het sy medelye met Grobbelaar en Herbst se familielede betuig. “Ons het pas ŉ groter span saamgestel wat onder leiding van ŉ ervare brigadier gaan werk om die saak te ondersoek,” het Lebeya gesê. Die polisie se 72 uur-plan is ook ná die transitorooftog in opdrag van die polisiekommissaris, genl. Khehla Sitole, in werking gestel. “Ek is tevrede met die polisie se vinnige optrede ná die skaamtelose rooftog wat tot die dood van ons kollegas gelei het,” het Sitole gesê. Die soektog na nog verdagtes duur intussen voort. Sitole het ŉ beroep op die polisielede gedoen om tydens die ondersoek na hul eie veiligheid om te sien. Bheki Cele, minister van polisie, het ook sy medelye betuig. “Die inhegtenisneming van die vyf verdagtes, die drie wat doodgeskiet is en nóg twee wat beseer is, is ŉ skrale troos vir diegene wat saam met die oorlede beamptes gewerk het. Ons hoop tog dit bring ŉ mate van berusting aan die treurende families,” het Cele gesê.